Iga Swiatek s-a calificat în finala turneului WTA 1000 de la Madrid, lidera clasamentului mondial trecându-și în palmares o nouă victorie categorică în fața unei adversare de top: Madison Keys a obținut doar patru game-uri în meciul de joi.
Iga Swiatek, finalistă la WTA Madrid - Victorie clară cu Madison Keys
De doar 70 de minute a avut nevoie Swiatek pentru a câștiga meciul cu finalista de la US Open 2017 (aflată pe locul 20 mondial), scor 6-1, 6-3.
Iga a salvat cele trei mingi de break ale adversarei și s-a impus de patru ori pe serviciul americancei Keys (care a bifat 5 ași).
Rezultatele obținute de Swiatek la Madrid: 6-1, 6-4 cu Xiyu Wang (52 WTA), 6-1, 6-1 cu Sorana Cîrstea (30 WTA), 6-1, 6-0 cu Sara Sorribes Tormo (55 WTA) 4-6, 6-0, 6-2 cu Beatriz Haddad Maia (14 WTA) și 6-1, 6-3 cu Madison Keys (20 WTA).
De știut după partida dintre Iga Swiatek și Madison Keys
- În urma victoriei de joi, Iga o conduce cu 3-1 în meciurile directe pe Madison.
- În finala de la Caja Magica, Swiatek (1 WTA) va da peste învingătoarea partidei dintre Aryna Sabalenka (2 WTA) și Elena Rybakina (4 WTA), principalele ei rivale în ultimele sezoane.
- Reamintim că Swiatek nu a câștigat până acum turneul de la Madrid. Poloneza a ajuns până în finala ediției din 2023, dar a fost învinsă în trei seturi de Aryna Sabalenka.
- Iga Swiatek a ajuns la 31 de victorii în acest sezon. Poloneza a pierdut în patru rânduri.
- În 2024, Swiatek a câștigat două turnee WTA: Doha (finală cu Elena Rybakina) și Indian Wells (finală cu Maria Sakkari).
Mutua Madrid Open este un turneu din categoria WTA 1000 ce se desfășoară în perioada 22 aprilie - 5 mai. Se joacă pe zgură, iar campioana en-titre este Aryna Sabalenka. Turneul este dotat cu premii totale în valoare de €7,877,020.